སྤྱིར་གླུ་གར་རིག་གནས་ནི་ས་ངན་ཡུལ་གྱི་དམངས་ཁྲོད་རིག་གནས་ནང་ཕུན་སུམ་ཚོགས་པའི་དམངས་ཁྲོད་རིག་གནས་ཡིན་པ་མ་ཟད་ས་ངན་ཕ་རྒྱུད་རིག་གནས་ནང་འགངས་ཆེ་བའི་སྒྱུ་རྩལ་རིག་གནས་ཀྱང་ཡིན་ལ།དེ་ནི་ལོ་རབས་མང་པོའི་ནང་ས་ངན་མི་དམངས་ཀྱི་འཚོ་བ་དང་ངལ་རྩོལ་ལས་ཐོན་པའི་དམངས་ཁྲོད་རང་བཞིན་ཅན་གྱི་སྒྱུ་རྩལ་གལ་ཆེན་ཞིག་དང་ཕ་རྒྱུད་རིག་གནས་ཞིབ་འཇུག་བྱེད་སའི་རྒྱུ་ཆ་འགངས་ཆེན་ཞིག་ཏུ་བརྩི་བཞིན་ཡོད།སྤྱིར་གླུ་གར་ལ་རིགས་སྣ་ཚོགས་དབྱེ་རྒྱུ་ཡོད་པ་དེ་ནི་སྨྲ་མི་དགོས་པ་ཞིག་ཡིན་མོད།ས་ངན་གྱི་གླུ་གར་རིག་གནས་ལ་ས་ཕྱོགས་གཞན་དང་མ་འདྲ་བའི་ཁྱད་ཆོས་ཤིག་ཡོད་པ་ནི་བོད་ཀྱི་ཕ་རྒྱུད་སྤྱི་ཚོགས་སྐབས་ནས་དར་བའི་གླུ་གར་རིག་གནས་ལ་ཤ་འདྲེས་པགས་འདྲེས་སུ་གྱུར་ཡོད།དེའི་ཕྱིར་ས་ངན་གྱི་གླུ་གར་རིག་གནས་ལ་ས་ཕྱོགས་གཞན་དང་མི་འདྲ་བའི་ཆེས་སྔ་བའི་དམངས་ཁྲོད་རང་བཞིན་ཅན་དང་བབ་ཆགས་རང་བཞིན་ལྡན།ས་ངན་གྱི་གླུ་གར་རིག་གནས་ནི་གདོད་མའི་གླུ་བྲོ་རྒྱུན་འཛིན་གྱི་ཁྱད་ཆོས་འབུར་ཏུ་ཐོན་པས།བྲོ་ཡི་འཁྲབ་སྟངས་ཀྱི་སྐོར་ནི་བདེ་ལྕག་འཁྱུག་པོ་ཡིན་ལ་དལ་འབྲིང་མགྱོགས་གསུམ་གྱི་སྒོ་ནས་འཁྲབ་སྟོན་བྱེད་པ་དང་།དབྱངས་ཀྱི་འགྱུར་ཁུགས་སྙན་ཞིང་སྟངས་སྟབས་བརྗིད་ཉམས་ལྡན་པ་ཞིག་ཀྱང་ཡིན།བྲོ་ལ་མཚོན་ན་སྲིད་པའི་ཕུགས་བྲོ་དང་གཡང་བྲོ།དཔེ་བྲོ།མགུར་བྲོ།མཐུན་བྲོ།བཤིག་འཁྱིལ་བཅས་དྲུག་ཙམ་ཡོད།བྲོ་སོ་སོའི་གོ་རིམ་ལ།བྲོའི་འགོ་མ་དང་།གཞུང་བྲོ།མཇུག་མ་སྟེ་གསུམ་གྱི་ཁོངས་སུ་མ་འདུས་པ་ཞིག་མེད་ཅིང་།ས་ངན་གྱི་གླུ་ལ་དབྱེ་ན་བྲོ་དཀྱུས་དང་གླུ་དཀྱུས།མགུར་དཀྱུས།བྱམས་པོ་སྟེ་རིགས་ཆེན་བཞི་ཡོད།གླུ་ལ་རབ་འབྲིང་ཐ་གསུམ་ཡོད་དེ་དཔེར་ན་བྱམས་པོའི་གླུ་ལ་མཚོན་ན་གླུ་ཡག་པོ་ལེན་མི་ཤེས་མཁན་རྣམས་ཀྱིས་ཨ་ལ་ཡོ་ཟེར་ནས་ངག་བཀུག་པ་ཙམ་གྱིས་འགྲིག་པ་ཡིན།དེ་ཚོའི་ཁྱད་པར་གཙོ་བོ་ནི་དབྱངས་གྱེར་སྟངས་མི་འདྲ་བ་དང་ངག་འགུག་སྟངས་སོགས་ཁྱད་པར་ཤིན་ཏུ་ཆེ།ཚིག་རྐང་དང་ཚེག་བར་མང་ཉུང་མི་འདྲ།ཚིག་གི་ནང་དོན་ཕུན་སུམ་ཚོགས་ལ་ཁྱད་ཆོས་གཙོ་བོ་ནི་ཟུར་ཟའི་ཚིག་མང་ལ་སྐབས་དེའི་སྤྱི་ཚོགས་ཀྱི་ངོས་ན་ས་ངན་ལུང་པའི་ཕ་རྒྱུད་རིག་གནས་ཀྱི་ཁྱད་ཆོས་འབུར་དུ་ཐོན་ཡོད།དེ་དག་ལ་ལྟད་མོ་བ་རྣམས་ཀྱིས་ནམ་རྒྱུན་དགའ་བསུ་ཐོབ་དང་འཐོབ་མུས་སུ་མཆིས།བྲོ་ཡི་རིགས་ཀྱི་ནང་གསེས།དང་པོ་སྲིད་པའི་ཕུག་བྲོ་ཟེར་ན་སྐལ་བ་ཡ་ཐོག་ནས་བོད་སིལ་བུར་འཐོར་པའི་བར་གྱི་ལོ་རྒྱུས་དག་ཚིག་བཅད་ཀྱི་རྣམ་པའི་ངང་དབྱངས་ལ་གྱེར་བཞིན་བྲོ་བརྡུང་བར་ཟེར།འཁྲབ་སྟོན་བྱེད་སྐབས།བྲོ་པ་ཚང་མས་ལུས་ལ་རྒྱན་ཆ་བཏགས་དགོས་ལ།བྲོ་པ་དག་རུ་ཁག་གཉིས་སུ་བགོས་ནས་དབྱིབས་གོར་གོར་བྱས་ཏེ།རུ་ཁག་སོ་སོའི་བྲོ་དཔོན་གྱིས་སྣེ་ཁྲིད་འོག་ནས་བྲོ་ཡི་དབྱངས་འགྲོས་དང་བསྟུན་ནས་འཁྲབ་སྟོན་བྱེད་པར་གཞན་དང་མི་མཚུངས་པའི་རྔམ་བརྗིད་ཟིལ་ཤུགས་ལྡན་པར་ཡོད་པ་དང་ལུས་སེམས་ཀྱི་དཀའ་དུབ་ཀྱི་སྐྱོ་བ་སེལ་ཞིང་དགའ་སྤྲོ་ཡི་བདེ་སྐྱིད་སྟེར་ཐུབ་པར་མ་ཟད་བཀྲ་ཤིས་རྟེན་འབྲེལ་གྱི་སྒོ་བརྒྱ་འབྱེད་ཅིང་།འབྱུང་འགྱུར་ལེགས་ཚོགས་ཀྱི་དཔལ་གཡང་སྤེལ་བར་བྱེད་པས་དེང་དུས་ན་གཞོན་ཕོ་མོ་རྣམས་ཀྱིས་ཉམས་པ་སླར་གསོ་དང་མ་ཉམས་གོང་སྤེལ་བྱེད་པའི་ཐུགས་ཁུར་གནང་བ་ནི་ཕྲག་ཏུ་བབ་པའི་འོས་འགན་དུ་སེམས་ཞེས་རེ་བསྐུལ་ཞུས་པ་ཡིན།།